Gare Bartreng-Stroossen
D'Gare Bartreng-Stroossen ass eng Gare op der CFL-Linn 5, tëscht de Gare Lëtzebuerg a Mamer-Lycée vun der Lëtzebuerger Eisebunn. Se läit um Terrain vun der Gemeng Bartreng, no bei Stroossen.

D'Linn 5 féiert vu Lëtzebuerg bis op Klengbetten a weider op d'belsch Grenz, wou se iwwer d'Infrabel-Linn 162 Uschloss un dat belscht Netz an Direktioun Arel huet.

D'Gare Bartreng-Stroossen huet e gratis Park & Rail-Parking mat 56 Plazen, eng Salle d'attente, eng Trap fir op de Quai vis-à-vis ze kommen a speziell Parkplaze fir Leit mat reduzéierter Mobilitéit a fir Motoen.

Geschicht
Déi éischt Gare gouf 1858 gebaut an hat eng kleng Salle d'attente. 1883 gouf d'Gebai eng éischt Kéier vergréissert an ëm 1900 gouf den hëlzene Schapp mat engem Steebau ersat. 1908 gouf d'Gebai vun der Gare eng zweet Kéier vergréissert.

1956 bei der Elektrifizéierung vun der Streck goufen d'Gleiser erneiert an déi mechanesch Signaler mat Drotseelzuch goufe mat elektreschen ersat.

1976 goufen all d'Anlage moderniséiert an déi al Gare ass ewechgerappt ginn. En neit Gebai gouf op der Plaz vum Gardshaische vum PN 79 gebaut, deen och suppriméiert gouf. Et gouf och en neit Relaisstellwierk gebaut, a Previsioun vun enger Fernsteierung op der ganzer Streck.

Zu der Gare Bartreng-Stroossen gehéieren och d'Uschlëss vun de Bensinnsdepoten, déi a Richtung Lëtzebuerg tëscht Bartreng an der Helfenter Bréck sinn.

Fir sech dat aalt Garesgebai virzestellen, brauch ee just d'Gare vu Mamer kucken ze goen, dat ass e Guet dervun.

2014 gouf dat aalt Relaisstellwierk, dat bis dohi vu Klengbette ferngesteiert gi war duerch dat neit elektronescht Stellwierk vu Klengbetten ersat. Zanterhier gëtt d'Gare vu Bartreng-Stroossen ouni Zwëschestatioun vu Klengbetten aus gesteiert.

Zich déi an der Gare halen

Kuckt och 
 Lëscht vun den CFL-Garen

Um Spaweck 

 Praktesch Informatiounen iwwer d'Gare Bartreng-Stroossen op der CFL-Websäit 
 D'Gare Bartreng-Stroossen op der Websäit "rail.lu"
 D'Gare Bartreng-Stroossen op der Websäit vu Spoorgroep Luxemburg

Bartreng-Stroossen
Gemeng Bartreng
Gemeng Stroossen
CFL-Linn 5